બીજી બાજુ ઇમરાન ખાનને મોટા ભાગના અપક્ષોએ ટેકો આપી દીધો છે. ભારતની જેમ જ અપક્ષોની ખરીદી થવા લાગી છે. પ્રાઇવેટ વિમાનો મોકલીને અપક્ષોને એકઠા કરવામાં આવી રહ્યા છે. ભાવતાલ થવા લાગ્યા છે અને સોદાબાજી પણ થવા લાગી છે. આવી સોદાબાજી પંજાબ પ્રાંતમાં સરકાર બનાવવા માટે પણ થઈ રહી છે. ત્યાં 17થી વધુ અપક્ષો જીત્યા છે અને અહીં પણ નવાઝ અને ઇમરાનના પક્ષ વચ્ચે બે જ બેઠકોનો ફરક છે. ઇમરાન પાસે 129 સભ્યો છે, જ્યારે શાહબાઝ શરીફ પાસે 131, પણ 10 અપક્ષોનો ટેકો મેળવીને ઇમરાનનો પક્ષ અહીં સરકાર બનાવશે. શરીફના પક્ષમાંથી જ છુટ્ટા પડેલા અને પીએમએલ-ક્યુ એવો અલગ પક્ષ બનાવનારા ચૌધરી સુઝાત હુસૈને પણ પીટીઆઇને ટેકો આપવાની સત્તાવાર જાહેરાત કરી દીધી છે.